b'\n_START_ARTICLE_\nAdolph A. Chevallier\n_START_SECTION_\nBiografie\n_START_PARAGRAPH_\nAdolphe A. Chevallier s-a n\xc4\x83scut \xc3\xaentr-o familie cu \xc8\x99ase copii, el fiind unicul b\xc4\x83iat. Tat\xc4\x83l s\xc4\x83u, Adolf Chevallier, era venit din Elve\xc8\x9bia ca specialist \xc3\xaen exploata\xc8\x9bii forestiere (chemat fiind de c\xc4\x83tre regele Carol I). Mama, Smaranda Vasiliu, era rom\xc3\xa2nc\xc4\x83. Actul de c\xc4\x83s\xc4\x83torie al p\xc4\x83rin\xc8\x9bilor a fost \xc3\xaencheiat abia dup\xc4\x83 na\xc8\x99terea ultimului lor copil.  Dup\xc4\x83 studii primare la \xc8\x99coala din Bro\xc8\x99teni, Adolphe merge s\xc4\x83 studieze la F\xc4\x83lticeni. Aici \xc3\xaei cunoa\xc8\x99te pe Mihail Sadoveanu \xc8\x99i  G.T. Kirileanu, care \xc3\xaei vor deveni prieteni apropia\xc8\x9bi. \xc3\x8en 1897, la v\xc3\xa2rsta de 16 ani, pleac\xc4\x83 trimis de tat\xc4\x83l s\xc4\x83u la Lausanne, unde studiaz\xc4\x83 arta fotografic\xc4\x83. Revenit \xc3\xaen \xc8\x9bar\xc4\x83, ob\xc8\x9bine  pe 12 decembrie 1921 brevetul de fotograf (\xe2\x80\x9efurnizor\xe2\x80\x9d) al Cur\xc8\x9bii Regale. \xc3\x8en urm\xc4\x83torul an \xc3\xae\xc8\x99i deschide un atelier fotografic \xc3\xaen Piatra Neam\xc8\x9b._NEWLINE_Primul atelier se afla \xc3\xaen zona liceului Petru Rare\xc8\x99 de ast\xc4\x83zi, iar urm\xc4\x83torul, cump\xc4\x83rat pentru a nu mai pl\xc4\x83ti chirie, se g\xc4\x83sea l\xc3\xa2ng\xc4\x83 actualul Teatru al Tineretului._NEWLINE_Adolphe Chevallier s-a c\xc4\x83s\xc4\x83torit la Cluj, \xc3\xaen anul 1925, cu Ilze Krausz. Au avut dou\xc4\x83 fiice, Fani-Irina \xc8\x99i Mary-Beatrice. Fiind de origine elve\xc8\x9bian\xc4\x83, a  devenit cet\xc4\x83\xc8\x9bean rom\xc3\xa2n abia \xc3\xaen anul 1940, printr-un decret al regelui Carol al II-lea. Dup\xc4\x83 cel de-al doilea r\xc4\x83zboi mondial se mut\xc4\x83 \xc3\xaen Bucure\xc8\x99ti, iar \xc3\xaen anul 1950 emigreaz\xc4\x83 \xc3\xaen Elve\xc8\x9bia. A locuit la Lausanne, la Prilly \xc8\x99i la Baden, unde moare pe 23 aprilie 1963. Locul morm\xc3\xa2ntului s\xc4\x83u este necunoscut.\n_START_SECTION_\nOpera\n_START_PARAGRAPH_\nChevallier este autorul unor portrete ale Reginei Maria, realizate \xc3\xaen vizitele acesteia la Bicaz, unde se afla re\xc8\x99edin\xc8\x9ba Domeniului Coroanei. Tot pentru Casa regal\xc4\x83, a mai fotografiat pe regele Ferdinand, pe generalul Berthelot \xc3\xaen mijlocul ofi\xc8\x9berilor, sau pe George Enescu._NEWLINE_Adolphe A. Chevallier este cunoscut \xc8\x99i ca \xe2\x80\x9eArtistul fotograf al V\xc4\x83ii Bistri\xc8\x9bei\xe2\x80\x9d, multe din fotografiile sale av\xc3\xa2nd ca subiect ocupa\xc8\x9biile tradi\xc8\x9bionale alte timpului, precum plut\xc4\x83ritul, portul popular, datinile \xc8\x99i obiceiurile locului, \xc8\x9b\xc4\x83rani, \xc8\x9bigani, evrei, precum \xc8\x99i imagini ale ora\xc8\x99ului Piatra Neam\xc8\x9b \xc8\x99i a altor localit\xc4\x83\xc8\x9bi din \xc3\xaemprejurimi, av\xc3\xa2nd un caracter documentar deosebit pentru zona Neam\xc8\x9bului.'